Þingræður haldnar á Alþingi Íslendinga



Herra forseti. Þetta frv., sem hér um ræðir, er framlenging á tollaákvæðum, er giltu á síðasta ári, og er því í rauninni einn liður til viðbótar við þau tollafrv., sem framlengd voru fyrir áramót. Þetta frv. var lagt fram jafnt og hin, en hafði af einhverjum ástæðum gleymzt við afgreiðsluna fyrir áramót. Hins vegar hafa þessir tollar verið innheimtir frá áramótum og þar af leiðandi brýn nauðsyn, að frv. fái staðfestingu strax. Ég hef því beðið hæstv. forseta að taka það á dagskrá í dag og vil leyfa mér að óska, að það gæti gengið í gegnum allar umr. og hlotið afgreiðslu í kvöld. Til þess að tefja ekki tímann um of og ef enginn mælir því gegn, þá legg ég til, að frv. fari ekki til nefndar.



Herra forseti. Mér þykir gefast hér sérstakt tilefni til þess að svara ásökunum þm. Str. í sambandi við fjármál ríkisins. Hér er nefnilega á ferðinni eitt af þeim mörgu tollafrv., sem þessi hv. þm. og hans flokkur eru upphaflega höfundar að, en það hefur alltaf verið stefna Framsfl. að auka tolla og hækka skatta. Hér er því um að ræða gamlan kunningja þm. Str.

Hver hefur verið fjmrh. undanfarið, og hverjir hafa samþ. þessar tollahækkanir?

Vill ekki þm. halda sér saman. - Út af þeim ásökunum, sem fram hafa komið um það, að þetta frv. væri seint á ferð, þá vil ég benda á, að það var lagt fyrir Nd. 7. des. s.l. Ég ætla ekki að fara lengra út í viðræður við þm. Str. um þessi mál nú, þar sem tími er mjög takmarkaður, en ég teldi ekki nema eðlilegt, að hann bæði deildina að fyrirgefa í sambandi við þær ásakanir, sem hann hefur komið með á Sjálfstfl. fyrir fjármálastjórnina, því að þar á hann og hans flokkur stærstu sökina.



Herra forseti. Ég er satt að segja undrandi yfir, að þm. Barð. skyldi ekki hafa hljótt um sig í sambandi við þetta mál, því að það er sjaldgæft, að þm. fái eins eftirminnilega ofanígjöf eins og þetta frv. veitir þm. Barð. Það er eins og meinleg örlög elti þm., því að strax og hann hefur lokið varnarræðu sinni í sambandi við það, að ég minntist á öngþveitið í fjármálastjórn Sjálfstfl., þá kemur fram frv., sem er svo glöggt dæmi máli mínu til stuðnings, að ekki verður um villzt. Það er því hann, sem ætti að biðja deildina afsökunar á sínum málflutningi. Ég skal að vísu viðurkenna það hjá hæstv. fjmrh., að þetta er ekki stórmál, sem hér liggur fyrir, en það er bara táknrænt dæmi, að slóðaskapurinn skuli vera svo mikill, að það gleymist að framlengja tollalög eins og þessi, sem hér eru til umr. Ég vil líka algerlega neita því, að það sé til einhver venja, sem heimilar að innheimta tolla án laga, eins og hæstv. fjmrh. virtist halda fram. Það væri einkennilegt fyrirkomulag, ef Alþingi felldi lög t.d. um tolla, að hægt væri að innheimta tollana áfram eftir venju. Þó að hér sé um smámál að ræða, þá er þetta ekki elns meinlaust eins og það lítur út fyrir að vera. Það er óneitanlega nýstárleg aðferð að Láta tollalög verka aftur fyrir sig, og ég veit ekki um nokkra einustu heimild til þess. Hæstv. fjmrh. sagði nú að vísu, að þetta frv. hefði orðið út undan, þegar önnur tollal. voru samþ. fyrir áramótin, en á slíkri gleymsku ber auðvitað ríkisstj. ábyrgð og þá einkum fjmrh. Það er ómögulegt að telja það sök Framsfl., eða telja þm. Sjálfstfl., að þm. Framsfl. eigi að minna sig á, þegar þeir gleyma eða trassa það, sem þeir hafa tekið að sér? Það væri nú kannske hægt að afsaka þessa gleymsku út af fyrir sig, því að mikið var að gera fyrir áramót, ef hún væri einsdæmi. En það er langt frá því. Sá hugsunarháttur, að svona lagað geri ekkert til, er orðinn svo ríkur. Það er t.d. alveg hætt að virða ákvæði stjskr. um fjárlögin, en þar er tekið fram, að ekkert gjald megi greiða af hendi, nema heimild sé til þess í fjárlögum eða fjáraukalögum. Nú er svo komið, að fjárlög eru ekki afgreidd fyrr en margir mánuðir eru liðnir af því ári, sem þau eiga að gilda fyrir, og þar af leiðandi greitt úr ríkissjóði án fjárlaga þriðja hluta ársins. Það eru líka sérstök ákvæði í stjskr. um það, að frv. til fjárlaga skuli lagt fyrir Alþingi, þegar er það er saman komið, fyrir það fjárhagsár, sem í hönd fer. Hefur þetta verið gert? Nei, það hefur verið þverbrotið. Svona er fjármálastjórnin, og vitanlega hvílir aðalsökin á þeim, sem með þessi mál fara. Þetta hlýtur hver heilvita maður að sjá, sem á annað borð kærir sig nokkuð um að sjá það. Ég ætla nú ekki að fara lengra út í þetta hér, en vil aðeins benda á að lokum, að það er ómögulegt fyrir þm. Barð. eða flokksmenn hans að kenna öðrum um allt, sem aflaga fer í þeirra eigin höndum. Og í sambandi við þetta mál, sem hér er til umr., þá er sökin hjá fjmrh., því að auðvitað á hann að sjá um, að málin gleymist ekki, þegar svona stendur á, og ekki síður á honum að vera það auðvelt, þegar forseti d., sem málið gleymist hjá, er úr hans eigin flokki.



Herra forseti. Út af þeim umr., sem hér hafa orðið, vil ég minna á, að svipuð frv. og hér er á ferð voru afgreidd í flýti fyrir jól, en þá hafði þetta orðið eftir hjá fjhn. Nd. og ekki verið athugað í tíma, hversu aðkallandi afgreiðsla þess var. Það má vel vera, að mér hafi borið skylda til að sjá um, að frv. væri afgreitt, en hver svo sem sök á, þá er það viðurkennt, að hér er um yfirsjón að ræða, og hér er frv. til meðferðar til þess að bæta úr þeirri yfirsjón, eftir því sem hægt er. Ég sé nú ekki, að það hafi neitt voðalegt skeð, þó að það sé auðvitað leiðinlegt að afla slíkrar heimildar eftir á. En úr því að svona er komið, þá finnst mér engin frágangssök að samþ. frv. nú. - Um hitt atriðið, hvort endurgreiða eigi þann toll, sem innheimtur hefur verið eftir gömlu lögunum frá áramótum, er auðvitað hægt að ræða. Annars virðist mér, að það mundi verða mjög erfitt í framkvæmd, vegna þess að sú vara, sem um er að ræða, mun í mörgum tilfellum komin út til neytenda, og yrði því að endurgreiða tollinn til þeirra. - Ég sé svo ekki ástæðu til að fjölyrða um þetta. Það er viðurkennt, að mistök hafa átt sér stað, en þm. er kunnugt, hvað olli þeim, þ.e.a.s. það flaustur, sem var á afgreiðslu mála fyrir jól, til þess að þm. kæmust í jólaleyfi, og þar sem enginn stór skaði hefur skeð, sé ég ekki ástæðu til, að gert sé meira veður út af þessu máli.



Herra forseti. Á síðasta þingi spurði ég um í sambandi við benzínskattinn, hvort hægt væri að láta slíka skatta verka aftur fyrir sig. Ég fékk þá ekkert svar, hvorki frá ríkisstj. né þeim lögfræðingum, sem sæti eiga í deildinni. Ég taldi þetta ekki hægt og tók því ekki þátt í atkvgr. um það mál. Ég er sömu skoðunar enn og greiði þess vegna ekki atkv. Till. um að vísa frv. til fjhn. felld með 8:1 atkv., að viðhöfðu nafnakalli, og sögðu já: StgrA. nei: ÞÞ, GJ, GÍG, HG, HermJ, KK, VH, BSt. PZ, RÞ greiddu ekki atkv. 6 þm. (BBen, BrB, EE, FRV, JJós, LJóh) fjarstaddir.